ഖത്തറില് ഇനി ലൈസന്സ് ഇല്ലാതെ വാഹനം ഓടിച്ചാല് ഒത്തുതീര്പ്പില്ല ദോഹ : രാജ്യത്ത് ലൈസന്സില്ലാതെ വാഹനം ഓടിക്കുക, ലൈസന്സില്ലാത്ത ഒരാള്ക്ക് വാഹനം ഓടിക്കാന് നല്കുക തുടങ്ങിയ ഗതാഗത ലംഘനങ്ങളില് ഒത്തുതീര്പ്പ് ഉണ്ടാകില്ലെന്ന് അധികൃതര്. റോഡുകളിലെ ട്രാഫിക് ലംഘനങ്ങളില് ഒത്തുതീര്പ്പാക്കാന് പറ്റുന്നതും ഇത് സാധ്യമല്ലാത്തതുമുണ്ട്. ഗതാഗത നിയമങ്ങളും ചട്ടങ്ങളും സംബന്ധിച്ച് ആഭ്യന്തര മന്ത്രാലയത്തിലെ പബ്ലിക് റിലേഷന്സ് വകുപ്പിന്റെ സഹകരണത്തോടെ ഗതാഗത ജനറല് ഡയറക്ടറേറ്റ് നടത്തിയ വെബിനാറിലാണ് ഇക്കാര്യങ്ങള് വ്യക്തമാക്കിയത്. വാഹനത്തിന്റെ രണ്ടു നമ്ബര് പ്ലേറ്റുകളില് ഏതെങ്കിലുമൊന്നിനു തകരാര് സംഭവിക്കുകയോ അല്ലെങ്കില് നഷ്ടമാകുകയോ ചെയ്താല് അക്കാര്യം ലൈസന്സിങ് അതോറിറ്റിയെ അറിയിച്ചില്ലെങ്കില് ഗതാഗത ലംഘനമായി കണക്കാക്കും. ഇത്തരം ലംഘനങ്ങള് ഒത്തുതീര്പ്പിലൂടെ പരിഹരിക്കപ്പെടും. അതെ സമയം വാഹനം ഓടിക്കുമ്ബോള് ഡ്രൈവിങ് ലൈസന്സ് കൈവശം ഇല്ലാതിരിക്കല്, പൊലീസ് ആവശ്യപ്പെടുമ്ബോള് നല്കാതിരിക്കല്, എതിര്ദിശയിലൂടെ വാഹനം ഓടിക്കല് തുടങ്ങിയ ഗുരുതരമല്ലാത്ത ലംഘനങ്ങളിലും പബ്ലിക് പ്രൊസിക്യൂഷനിലേയ്ക്ക് പോകുന്നതിനു മുന്പേ പരിഹരിക്കാന് സാധിച്ചേക്കും. വാഹനം ഓടിക്കുമ്ബോള് മൊബൈല് ഉപയോഗിക്കുകയോ കൈവശം വയ്ക്കുകയോ ചെയ്യല്, വാഹനത്തിനുള്ളിലെ ടിവി കാഴ്ചകള് കണ്ടു വാഹനം ഓടിക്കുകയോ ചെയ്താല് 500 റിയാല്, പത്തു വയസില് താഴെയുള്ള കുട്ടികളെ വാഹനത്തിന്റെ മുന്സീറ്റില് ഇരുത്തിയാല് 500 റിയാല്, സീറ്റ് ബല്റ്റ് ധരിക്കാതിരുന്നാല് 500 റിയാല് ,കാല്നടയാത്രക്കാര്ക്കുള്ള പാതയിലൂടെയല്ലാതെ റോഡ് മുറിച്ചു കടന്നാല് 200 റിയാല്, കാല്നട ക്രോസിങ്, തിരക്കേറിയ സ്ഥലങ്ങള്, വളവുകള്, ക്രോസ് റോഡുകള്, പാലങ്ങള്, സ്കൂള്ആശുപത്രി പരിസരങ്ങള് എന്നിവിടങ്ങളില് വാഹനം അമിതവേഗത്തില് പോയാല് 300 റിയാല് എന്നിങ്ങനെയാണ് അധികൃതര് പിഴ ചുമത്തുക.